CELEX: 62013TN0719
Language: el
Date: 2013-12-30 00:00:00
Title: Υπόθεση T-719/13: Προσφυγή της 30ής Δεκεμβρίου 2013 — Lico Leasing και Pequeños y Medianos Astilleros Sociedad de Reconversión κατά Επιτροπής

22.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 52/48
            
         Προσφυγή της 30ής Δεκεμβρίου 2013 — Lico Leasing και Pequeños y Medianos Astilleros Sociedad de Reconversión κατά Επιτροπής
   (Υπόθεση T-719/13)
   2014/C 52/93
   Γλώσσα διαδικασίας: η ισπανική
   
      Διάδικοι
   
   
      Προσφεύγουσες: Lico Leasing, SA (Μαδρίτη, Ισπανία) και Pequeños y Medianos Astilleros Sociedad de Reconversión, SA (Μαδρίτη) (εκπρόσωποι: M. Sánchez και M. Merola, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση διότι πάσχει από σφάλματα στο μέτρο που χαρακτηρίζει το SEAF ως σύστημα κρατικών ενισχύσεων υπέρ των AIE και των επενδυτών τους, πάσχει δε και από ελλιπή αιτιολογία·
            
         
               —
            
            
               επικουρικώς, να ακυρώσει την εντολή ανακτήσεως των ενισχύσεων που χορηγήθηκαν διά του SEAF διότι είναι αντίθετη προς τις γενικές αρχές της έννομης τάξης της Ένωσης·
            
         
               —
            
            
               επικουρικώς, να ακυρώσει την εντολή ανακτήσεως κατά το μέρος που αφορά τον υπολογισμό του προς ανάκτηση ποσού της κριθείσας ως ασυμβίβαστης ενισχύσεως στο μέτρο που εμποδίζει την Ισπανία να ορίσει τον τύπο για τον υπολογισμό του εν λόγω ποσού σύμφωνα με τις γενικές αρχές που τυγχάνουν εφαρμογής όσον αφορά την ανάκτηση των κρατικών ενισχύσεων, και
            
         
               —
            
            
               να καταδικάσει την καθής στα δικαστικά έξοδα της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη απόφαση στο πλαίσιο της παρούσας υποθέσεως ταυτίζεται με την προσβαλλόμενη απόφαση στο πλαίσιο της υποθέσεως T-515/13, Επιτροπή κατά Ισπανίας (ΕΕ C 336, σ. 29).
   Προς στήριξη της προσφυγής οι προσφεύγουσες προβάλλουν τρεις λόγους.
   
               1)
            
            
               Ο πρώτος λόγος αντλείται από παράβαση των άρθρων 107, παράγραφος 1, και 296 ΣΛΕΕ
               
                           —
                        
                        
                           Το επίμαχο μέτρο πληροί το κριτήριο της επιλεκτικότητας: αφενός, η προσβαλλόμενη απόφαση πάσχει από σφάλμα στον βαθμό που διαπιστώνει τομεακή επιλεκτικότητα ενώ το μέτρο που αποτελεί αντικείμενο της αποφάσεως είναι ανοιχτό σε επενδυτές λειτουργούντες σε όλους τους τομείς της οικονομίας και, αφετέρου, η απόφαση πάσχει από σφάλμα καθόσον διαπιστώνει ότι η διαδικασία προηγούμενης εγκρίσεως μπορεί να καταστήσει το μέτρο επιλεκτικό χωρίς να ληφθεί υπόψη ότι αυτή η προηγούμενη έγκριση ήταν δικαιολογημένη λόγω της πολυπλοκότητας του επίμαχου μέτρου και, σε κάθε περίπτωση, η διαδικασία αυτή δεν αφορά τα προσόντα των φερόμενων ως δικαιούχων·
                        
                     
                           —
                        
                        
                           το επίμαχο μέτρο πληροί τις προϋποθέσεις σχετικά με τη νόθευση του ανταγωνισμού και τον επηρεασμό του εμπορίου μεταξύ των κρατών μελών· ειδικότερα, η απόφαση δεν επεξηγεί τους λόγους για τους οποίους η φερόμενη κρατική ενίσχυση επηρεάζει τις οικείες αγορές, περιορίζεται δε στη διαπίστωση αυτή χωρίς να την τεκμηριώνει·
                        
                     
                           —
                        
                        
                           περαιτέρω, κατά το δεύτερο μέρος αυτού του λόγου ακυρώσεως, η προσβαλλόμενη απόφαση πάσχει από ελλιπή αιτιολογία στο μέτρο που δεν επεξηγεί τους λόγους για τους οποίους το πλεονέκτημα των φερόμενων δικαιούχων συνιστά κρατική ενίσχυση, ενώ οι εν λόγω δικαιούχοι συμμετείχαν αποκλειστικώς στο πλεονέκτημα που έλαβαν οι εφοπλιστές το οποίο, όπως αναγνωρίζει και η ίδια η Επιτροπή, δεν συνιστά κρατική ενίσχυση.
                        
                     
         
               2)
            
            
               Ο δεύτερος λόγος αντλείται από παράβαση του άρθρου 14 του κανονισμού 659/1999 του Συμβουλίου
               
                           —
                        
                        
                           Η εντολή ανακτήσεως που περιλαμβάνεται στα άρθρα 4, 5 και 6 της προσβαλλομένης αποφάσεως πρέπει να ακυρωθεί κατ’ εφαρμογήν των ακόλουθων γενικών αρχών του δικαίου της Ένωσης:
                           
                                       —
                                    
                                    
                                       της αρχής της δικαιολογημένης εμπιστοσύνης, και δη στο μέτρο που το έγγραφο που απέστειλε η επίτροπος Kroes το 2009 δημιούργησε στους φορείς εμπιστοσύνη ως προς τη νομιμότητα του SEAF·
                                    
                                 
                                       —
                                    
                                    
                                       της αρχής της ασφάλειας δικαίου, επικουρικώς, σε περίπτωση που δεν κριθεί ότι η εντολή ανακτήσεως είναι αντίθετη προς την αρχή της δικαιολογημένης εμπιστοσύνης, στον βαθμό που, εξαιτίας ορισμένων περιστάσεων, η αβεβαιότητα ως προς τη νομιμότητα του SEAF που αρχικώς είχε προκληθεί με την απόφαση Brittany Ferries ενέμεινε και ενισχύθηκε καθ’ όλη τη διάρκεια ισχύος του SEAF.
                                    
                                 
                     
         
               3)
            
            
               Ο τρίτος λόγος αντλείται από προσβολή των γενικών αρχών που τυγχάνουν εφαρμογής όσον αφορά την ανάκτηση των κρατικών ενισχύσεων
               
                           —
                        
                        
                           Η προσβαλλόμενη απόφαση δεν τηρεί τις γενικές αρχές που τυγχάνουν εφαρμογής όσον αφορά την ανάκτηση των κρατικών ενισχύσεων, στον βαθμό που με την απόφαση αυτή απαιτήθηκε από τους δικαιούχους της ενισχύσεως η επιστροφή ποσού μεγαλύτερου από τη φερόμενη ενίσχυση που πράγματι έλαβαν.